Rugys

Rugys (Secale) – miglinių (Poaceae) šeimos augalų gentis.

Rugys – vienametis arba žiemkentis, apie 60–200 cm aukščio žolinis augalas. Stiebas stačias, viršutinėje dalyje su tankiais plaukeliais. Žiedynas – sudėtinė dvieilė 5–20 cm ilgio, melsvai žalia, vėliau pageltonuojanti varpa. Grūdas – pailgas, iš šonų suspaustas, viršūnėje plaukuotas, turi gilią išilginę vagą, gelsvas arba žalias. Žydi birželio mėn.

Rugiai į Europą pateko iš Azijos dar prieš mūsų erą kartu su kviečiais ir miežiais, kurių pasėliuose jis buvo laikomas piktžole. Ankstyviausios domestikuotos formos aptinkamos Mažosios Azijos pusiasalyje, kur jos datuojamos 10–9 tūkstm. pr. m. e. Vėliau plito į šiaurę ir į kalnuotus rajonus, didėjo jų pasėlių plotai. Lietuvoje plačiau išplinta nuo geležies amžiaus.Rugiai. Visuotinė lietuvių enciklopedija. Nuoroda tikrinta 2022-04-24. Dabar auginami beveik visur vidutinio klimato juostose.

Rugių varpose parazituoja parazitinis grybas – paprastoji skalsė (Claviceps purpurea).

Rugių yra apie 6 rūšys, iš jų viena kultūrinė – sėjamasis rugys (Secale cereale). Išvesta nemažai rugių veislių. Lietuvoje rajonuotos kelios vietinės.Rugys. Visuotinė lietuvių enciklopedija. Nuoroda tikrinta 2022-04-24.

 Šaltiniai 

Kategorija:Migliniai
Kategorija:Grūdiniai augalai